126. ΑΠΟΦΑΣΗ ΥΠΟΥΡΓΟΥ ΣΥΓΚΟΙΝΩΝΙΩΝ Αριθ. 6714 της 12/18 Μαρτ. 1985(ΦΕΚ  Β΄ 144) Εφεδρικός τροχός οχημάτων. Έχοντας υπόψη: 1.Τις διατάξεις των άρθρ. 81 και 84 του Νόμ. 614/77 «περί κυρώσεως του κώδικα οδικής κυκλοφορίας». 2.Το 899/85 έγγραφο του Υπουργείου Συγκοινωνιών, με το οποίο έγινε αποδεκτή η γνωμοδότηση 1144/84 της Νομικής Υπηρεσίας του Υπουργείου Συγκοινωνιών αποφασίζουμε: 1.Τα οχήματα που εγκρίνονται για να κυκλοφορήσουν στην Ελλάδα είτε αυτά προέρχονται από το εξωτερικό είτε κατασκευάζονται ή συναρμολογούνται στη χώρα μας, πρέπει να φέρουν εφεδρικό τροχό, όταν τούτο προβλέπεται από τα δικαιολογητικά που υποβάλλονται σύμφωνα με τις ισχύουσες διατάξεις περί εγκρίσεως τύπου των οχημάτων. 2.Κυκλοφορούντα οχήματα ή οχήματα που ταξινομούνται είτε σαν μεταχειρισμένα είτε βάσει εγκρίσεων προγενεστέρων της παρούσας απόφασης, πρέπει να φέρουν εφεδρικό τροχό, όταν αυτό προβλέπεται είτε από την έγκριση τύπου του οχήματος είτε από τα δικαιολογητικά βάσει των οποίων εκδόθηκε η έγκριση τύπου ή ταξινομήθηκε το όχημα. 3.Οι διαστάσεις του εφεδρικού τροχού είναι αυτές που προβλέπονται από τα παραπάνω δικαιολογητικά. 